দুর্নীতির মামলা খারিজ করল না সুপ্রিম কোর্ট, বিপাকে কুমারস্বামী

নয়াদিল্লি: বিপাকে পড়লেন কেন্দ্রীয় মন্ত্রী এইচডি কুমারস্বামী (HD Kumaraswamy)। তাঁর বিরুদ্ধে থাকা দুর্নীতির মামলা খারিজ করল না সুপ্রিম কোর্ট (Supreme Court)। ব্যাঙ্গালোর ডেভেলপমেন্ট অথরিটির (BDA) অধিগৃহীত দুটি জমির হস্তান্তর প্রক্রিয়া নিয়ে কর্নাটকের (Karnataka) তৎকালীন মুখ্যমন্ত্রী তথা বর্তমান কেন্দ্রীয় মন্ত্রী কুমারস্বামীর বিরুদ্ধে ২০২০ সালে দুর্নীতির মামলা হয়। ২০০৬ জুন থেকে ২০০৭ সালের অক্টোবর পর্যন্ত মুখ্যমন্ত্রী থাকাকালীন এই প্রক্রিয়ার ফলে তিনি আর্থিকভাবে লাভবান হন বলে অভিযোগ। ২০১৯ সালে কর্নাটক হাইকোর্ট সেই অভিযোগ খারিজ করতে অস্বীকার করে। হাইকোর্টের সেই রায় হস্তক্ষেপ রাজি হলেন না সুপ্রিম কোর্টের বিচারপতি দীপঙ্কর দত্ত এবং বিচারপতি রাজেশ বিন্দাল।

আরও পড়ুন: ডিজিটাল অ্যারেস্টের শিকার খোদ উপাচার্য, রাতারাতি গায়েব ১৪ লক্ষ

২০১৮ সালের প্রিভেনশন অফ করাপশন আইনের ১৯ (১) ধারার সংশোধন অনুযায়ী তাঁর বিরুদ্ধে তদন্ত করতে হলে আগাম অনুমতি প্রয়োজন বলে দাবি কুমারস্বামীর। অপরাধ যখন হয়েছে বলে দেখা যাবে, তখন ওই সুরক্ষাকবচ কার্যকর নয় বলে সুপ্রিম কোর্ট আগেই জানিয়ে দিয়েছে।

শীর্ষ আদালতের প্রশ্ন, হঠাৎ সব কাজ ফেলে তিনি দুটি জমির ডিনোটিফিকেশন করলেন কেন? এর কারণ খুঁজতেই তদন্ত প্রয়োজন। এর অর্থ এমন নয় যে, তিনি অসৎ উদ্দেশ্যে পদক্ষেপ করেছেন। কিন্তু এটাও জানা প্রয়োজন যে, কে ওই জমি দুটি ডিনোটিফিকেশনের আবেদন করেন? দ্বিতীয়ত, কেন ডিনোটিফিকেশন কমিটিকে এড়িয়ে কাজটি করা হল।